Kaldeneker.hu - Töltött fejessaláta
Töltött fejessaláta
2011. augusztus 10.	Saláták
Cikkekre vágott főtt tojással, vagy tonhalkonzerv darabkákkal is fogyaszthatjuk.
Hozzávalók:1 db fejes saláta, 2 szál sárgarépa, 1 csomag hónapos retek
Az öntethez: 1 teáskanál mustár, 1 dl olívaolaj, 2 evőkanál balzsamecet, só, őrölt bors
A fejes salátát óvatosan, folyóvízben, leveleit széthúzva mossuk meg alaposan. Majd engedjük tele hideg vízzel a mosogatót és hagyjuk benne állni legalább húsz percet. Ha a levelek jól felszívták magukba a friss vizet, tegyük egy szűrőedénybe, és csepegtessük le a felesleget. Kezünkkel összefogva párszor megrázva meggyorsíthatjuk a folyamatot.
Egy tálkába, vékony reszelőn reszeljük le a megtisztított sárgarépát és a retkeket is. A saláta leveleit húzzuk szét, majd tömködjük tele a lereszelt répával és retekkel. Legalább egy órára tegyük a hűtőbe.
Az öntethez tegyünk minden hozzávalót egy kisebb befőttes üvegbe, ízesítsük kevéske sóval és őrölt borssal, majd zárjuk le a fedelével és gyors mozdulattal rázzuk össze. Ha valaki szereti az édesebb ízeket, pár csepp mézet is használhat a készítéséhez.
Tálaláskor óvatosan vágjuk negyedekbe a megtöltött salátát, majd tegyük egy nagy tányérra és csorgassuk meg a balzsamecetes öntettel.
Virágzó zöld tea, organza tasakban2.800 Ft